CELEX: 32007D0815
Language: bg
Date: 2007-11-29 00:00:00
Title: 2007/815/ЕО: Решение на Комисията от 29 ноември 2007 година за прилагане на Решение № 573/2007/ЕО на Европейския парламент и на Съвета във връзка с приемането на стратегическите насоки за периода 2008—2013 година (нотифицирано под номер C(2007) 5738)

12.12.2007   
            
            
               BG
            
            
               Официален вестник на Европейския съюз
            
            
               L 326/29
            
         
      РЕШЕНИЕ НА КОМИСИЯТА
   
   от 29 ноември 2007 година
   за прилагане на Решение № 573/2007/ЕО на Европейския парламент и на Съвета във връзка с приемането на стратегическите насоки за периода 2008—2013 година
   (нотифицирано под номер C(2007) 5738)
   (само текстовете на английски, български, гръцки, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език са автентични)
   (2007/815/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаването на Европейската общност,
   като взе предвид Решение № 573/2007/ЕО на Европейския парламент и на Съвета от 23 май 2007 г. за създаване на Европейски бежански фонд за периода 2008—2013 г. като част от общата програма „Солидарност и управление на миграционните потоци“ и за отмяна на Решение 2004/904/ЕО на Съвета (1), и по-специално член 17 от него,
   като има предвид, че:
   
               (1)
            
            
               Комисията следва да определи стратегическите насоки, служещи за рамка при използването на Фонда във връзка с многогодишния програмен период от 2008 до 2013 г.
            
         
               (2)
            
            
               Насоките следва да определят приоритетите и в съответствие с член 14, параграф 4 от Решение № 573/2007/ЕО, специфичните приоритети, които позволяват на държавите-членки, необхванати от Кохезионния фонд, да получат увеличено участие от страна на Общността до 75 % за проекти, съфинансирани от Фонда.
            
         
               (3)
            
            
               В съответствие с член 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, настоящото решение не е обвързващо, нито е приложимо за Дания.
            
         
               (4)
            
            
               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, с писмо от 6 септември 2005 г. Ирландия е изпратила уведомление за своето желание да участва в приемането и в прилагането на Решение № 573/2007/ЕО.
            
         
               (5)
            
            
               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, с писмо от 27 октомври 2005 г. Ирландия е изпратила уведомление за своето желание да участва в приемането и прилагането на Решение № 573/2007/ЕО.
            
         
               (6)
            
            
               Мерките, предвидени в настоящото решение, са в съответствие със становището на съвместния комитет „Солидарност и управление на миграционните потоци“, създаден съгласно член 56 от Решение № 574/2007/ЕО на Европейския парламент и на Съвета от 23 май 2007 г., с което се създава Фонд за външните граници за периода 2007—2013 г. като част от общата програма „Солидарност и управление на миграционните потоци“ (2),
            
         ПРИЕ НАСТОЯЩОТО РЕШЕНИЕ:
   Член 1
   Насоките за определяне на приоритетите и специфичните приоритети за многогодишния програмен период от 2008 до 2013 г. са според посоченото в приложението.
   Член 2
   Адресати на настоящото решение са Кралство Белгия, Република България, Чешката република, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Латвия, Република Литва, Великото херцогство Люксембург, Република Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция и Обединеното кралство Великобритания и Северна Ирландия.
   
      Съставено в Брюксел на 29 ноември 2007 година.
      
         
            За Комисията
         
         Franco FRATTINI
         
         
            Заместник-председател
         
      
   
   
      (1)  ОВ L 144, 6.6.2007 г., стр. 1.
   
      (2)  ОВ L 144, 6.6.2007 г., стр. 22.
   
      ПРИЛОЖЕНИЕ
      Стратегическите насоки, описани по-долу, следва да се разглеждат в рамките на разработването на по-ефективно управление на миграционните потоци на всички равнища, чието начало е поставено от Европейския съвет от Тампере през 1999 г.
      За всяка от целите на Фонда, посочени в член 3, параграф 1 от Решение № 573/2007/ЕО, насоките целят по-специално постигане на приоритетите на Общността с оглед насърчаване на въвеждането на Общата европейска система за убежище (CEAS).
      Крайната цел на CEAS е да се създадат равностойни условия посредством система, гарантираща, че лицата, които наистина се нуждаят от закрила, имат достъп до висока степен на защита при равностойни условия във всички държави-членки, като в същото време се отнася справедливо и с ефективност спрямо тези, за които се установи, че не се нуждаят от закрила. В тази връзка Европейският бежански фонд (наричан по-долу „Фондът“) осигурява спомагателно средство за усилията, които полагат държавите-членки, за да прилагат политиката на ЕС за убежището. По-конкретно средствата от него могат да допълнят, стимулират и да послужат като ускорител за постигане на преследваните цели, да намалят неравенствата и да повишат стандартите.
      При изготвянето на проекти за техните многогодишни програми държавите-членки следва да насочат наличните ресурси от Фонда поне към първите два приоритета, посочени по-долу, като третият приоритет е незадължителен.
      ПРИОРИТЕТ 1:   Прилагане на принципите и мерките, предвидени в достиженията на правото на Общността в сферата на убежището, включително на тези, свързани с целите на интеграцията.
      Това следва да подпомогне гарантирането на подходящи условия на прием, справедливи и ефективни процедури, както и пълното и всеобхватно прилагане на Женевската конвенция спрямо целевите групи, определени във Фонда, съгласно следните актове на Общността:
      
                  а)
               
               
                  Регламент (ЕО) № 343/2003 на Съвета от 18 февруари 2003 г. за установяване на критерии и механизми за определяне на държава-членка, компетентна за разглеждането на молба за убежище, която е подадена в една от държавите-членки от гражданин на трета страна (Регламент от Дъблин) (1),
               
            
                  б)
               
               
                  Регламент (ЕО) № 2725/2000 на Съвета от 11 декември 2000 г. за създаване на система „Евродак“ за сравняване на дактилоскопични отпечатъци с оглед ефективното прилагане на Дъблинската конвенция (Регламент за „Евродак“) (2),
               
            
                  в)
               
               
                  Регламент (ЕО) № 407/2002 на Съвета от 28 февруари 2002 г. за определяне на някои условия за прилагането на Регламент (ЕО) № 2725/2000 за създаване на система „Евродак“ за сравняване на дактилоскопични отпечатъци с оглед ефективното прилагане на Дъблинската конвенция (3),
               
            
                  г)
               
               
                  Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите-членки в полагането на усилия за прием на такива лица и понасяне на последиците от този прием (Директива за временната закрила) (4),
               
            
                  д)
               
               
                  Директива 2003/9/ЕО на Съвета от 27 януари 2003 г. за определяне на минимални стандарти относно приемането на лица, търсещи убежище (Директива за условията на прием) (5),
               
            
                  е)
               
               
                  Директива 2003/86/ЕО на Съвета от 22 септември 2003 г. относно правото на събиране на семейството (6), доколкото засяга разпоредбите относно бежанците,
               
            
                  ж)
               
               
                  Директива 2004/83/ЕО на Съвета от 29 април 2004 г. относно минималните стандарти за признаването и правното положение на гражданите на трети страни или лицата без гражданство като бежанци или като лица, които по други причини се нуждаят от международна закрила, както и относно съдържанието на предоставената закрила (Директива за минималните стандарти) (7),
               
            
                  з)
               
               
                  Директива 2005/85/ЕО на Съвета от 1 декември 2005 г. относно минимални норми относно процедурата за предоставяне или отнемане на статут на бежанец в държавите-членки (Директива за бежанските процедури) (8).
               
            Участието на Общността в рамките на този приоритет може да бъде увеличено до 75 % за проекти във връзка със следните специфични приоритети:
      
                  1.
               
               
                  Дейности, насочени към отчитането на специфичните потребности на хората в уязвимо положение, именно непълнолетни лица без придружител, и по-конкретно мерките, насочени към подобряване на определенията и процедурите, прилагани от държавите-членки за установяване на лицата в уязвимо положение, търсещи убежище, както и целесъобразното действие в отговор на такива потребности.
               
            
                  2.
               
               
                  Дейности за подобряване на установяването на самоличността на лицата, нуждаещи се от международна закрила, и/или за обработването на техните заявления по границите, по-конкретно чрез разработване на програми за специфично обучение.
               
            ПРИОРИТЕТ 2:   Разработване на инструменти за справки и методологии за оценка и подобряване на качеството на процедурите за разглеждане на заявления за международна закрила, както и подпомагане на административните структури като усилие да се отговори на предизвикателствата, възникнали при подобреното практическо сътрудничество с други държави-членки.
      Участието на Общността в рамките на този приоритет може да бъде увеличено до 75 % за проекти във връзка със следните специфични приоритети:
      
                  1.
               
               
                  Мерки, предназначени за осъществяване на независим преглед на функционирането на националната система за убежището и относно подобряването на ефективността ѝ.
               
            
                  2.
               
               
                  Разработване на средства, насочени към подобряване на съгласуваността при взимане на решения на национално равнище относно прилагането на достиженията на правото на ЕС, като бази данни със съдебна практика, достъпни до всички заинтересовани лица.
               
            
                  3.
               
               
                  Мерки за увеличаване на капацитета на националните служби за убежището за сътрудничество с тези на другите държави-членки, и по-специално да събират, анализират и оценяват информацията за държавите или регионите по произход с цел споделяне на тази информация с други държави-членки.
               
            ПРИОРИТЕТ 3:   Дейности, които спомагат за подобряване на споделянето на отговорностите между държавите-членки и трети страни (незадължителен).
      По-специално това включва подпомагане на доброволните усилия на държавите-членки относно прехвърлянето на граждани на трети страни или на лица без гражданство от трета страна към държава-членка, където им е разрешено пребиваване със статут на бежанци или с такъв статут, който им предоставя същите права и предимства като статутът на бежанци съгласно националното право и правото на Общността, както и прехвърлянето между държавите-членки на лица, търсещи убежище или които се ползват от международна закрила.
      Участието на Общността в рамките на този приоритет може да бъде увеличено до 75 % за проекти във връзка със следните специфични приоритети:
      
                  1.
               
               
                  Действия относно повторното настаняване на лица от държава или регион, които попадат в обхвата на прилагане на програма за регионална закрила.
               
            
                  2.
               
               
                  Дейности, насочени към прехвърляне на лица, търсещи убежище или които се ползват от международна закрила, от държавите-членки, чиито системи за убежището са подложени на особен натиск.
               
            
         (1)  ОВ L 50, 25.2.2003 г., стр. 1.
      
         (2)  ОВ L 316, 15.12.2000 г., стр. 1.
      
         (3)  ОВ L 62, 5.3.2002 г., стр. 1.
      
         (4)  ОВ L 212, 7.8.2001 г., стр. 12.
      
         (5)  ОВ L 31, 6.2.2003 г., стр. 18.
      
         (6)  ОВ L 251, 3.10.2003 г., стр. 12.
      
         (7)  ОВ L 304, 30.9.2004 г., стр. 12.
      
         (8)  ОВ L 326, 13.12.2005 г., стр. 13.